TRUE-DTAC กอดคอร่วง! ดีลควบส่อยืด หลัง “เทนเดอร์ฯ” ไม่ทันเงื่อนไข 1 ปี
TRUE-DTAC กอดคอร่วง! ดีลควบส่อยืดยาว! หลังการทำคำเสนอซื้อหลักทรัพย์ไม่แล้วเสร็จภายในกรอบเวลา 1 ปี นับจากวันที่ 20 พ.ย. 64 อย่างไรทั้งสองบริษัทยังคงเดินหน้าควบรวมต่อไป
TRUE-DTAC กอดคอร่วง! ดีลควบส่อยืด หลัง “เทนเดอร์ฯ” เสร็จไม่ทันภายในกรอบเวลา 1 ปี นับจากวันที่ 20 พ.ย. 64
22 พ.ย. 2565

ผู้สื่อข่าวรายงานว่า วันนี้(22 พ.ย.65) ราคาหุ้นบริษัท ทรู คอร์ปอเรชั่น จำกัด (มหาชน) หรือ TRUE เปิดตลาดภาคบ่าย ณ เวลา 14.26 อยู่ที่ระดับ 4.74 บาท ลบ 0.24 บาท หรือ 4.82% ราคาสูงสุด 5.00 บาท ราคาต่ำสุด 4.70 บาท ด้วยมูลค่าซื้อขาย 285.47 ล้านบาท
ด้านราคาหุ้นบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ณ เวลา 14.28 อยู่ที่ระดับ 40.75 บาท ลบ 4.00 บาท หรือ 8.942% ราคาสูงสุด 45.00 บาท ราคาต่ำสุด 39.75 บาท ด้วยมูลค่าซื้อขาย 335.94 ล้านบาท
โดยวันนี้ TRUE  แจ้งผ่านสารสนเทศตลาดหลักทรัพย์แห่งประเทศไทย (ตลท.) ว่า ตามที่ที่ประชุมสามัญผู้ถือหุ้น ประจำปี 2565 ของบริษัทฯได้มีมติอนุมัติการควบบริษัทระหว่าง TRUE และ DTAC ซึ่งได้เปิดเผยต่อตลท. เมื่อวันที่ 4 เมษายน 2565 นั้น
ทั้งนี้ TRUE ขอแจ้งให้ทราบว่า บริษัท ชิทริน โกลบอล จำกัด และ Citrine Venture SG Pte Ltd (“ผู้ประกาศเจตนา”) ได้ประกาศยกเลิกการทำคำเสนอซื้อหลักทรัพย์ทั้งหมดของ TRUE และ DTAC โดยสมัครใจแบบมีเงื่อนไขบังคับก่อน (“การทำคำเสนอซื้อหลักทรัพย์โดยสมัครใจ”) เนื่องจากเงื่อนไขบังคับก่อนการทำคำเสนอซื้อหลักทรัพย์โดยสมัครใจดังกล่าวยังไม่แล้วเสร็จภายในกรอบเวลา 1 ปี นับจากวันที่ 20 พฤศจิกายน 2564 ซึ่งเป็นวันที่ผู้ประกาศเจตนาได้ประกาศเจตนาในการทำคำเสนอหลักทรัพย์โดยสมัครใจ ทั้งนี้เป็นไปตามประกาศคณะกรรมการกำกับตลาดทุน ที่ ทจ. 12/2554 เรื่องหลักเกณฑ์ เงื่อนไข และวิธีการในการเข้าถือหลักทรัพย์เพื่อครอบงำกิจการ
อย่างไรก็ดี บริษัทจะยังคงดำเนินการต่างๆ ที่เกี่ยวเนื่องกับการควบบริษัทร่วมกับ DTAC ต่อไป ทั้งนี้ หากมีความคืบหน้าเพิ่มเติมที่สำคัญเกี่ยวกับการพิจารณาของบริษัทฯ เกี่ยวกับการควบบริษัททั้งสอง  ทาง TRUE จะแจ้งต่อตลาดหลักทรัพย์แห่งประเทศไทยต่อไป